тѣ́мже и ны́нѣ, къ цѣльбоно́сному гро́бу твоему̀ соше́дшеся, сла́вимъ бг҃а, ди́внаго во ст҃ы́хъ свои́хъ, и тебѐ, ѻ́тче сщ҃е́ннѣйшій, велича́емъ и мо́лимъ: не ѿступа́й ѿ на́съ любо́вію твое́ю, сохраня́й мл҃твами твои́ми цр҃ковь правосла́вную незы́блему ѿ невѣ́рія и раско́ла, страну́ же рѡссі́йскую ѿ бѣ́дъ и напа́стей защитѝ, ми́ръ и безмяте́жіе то́й да́руя: ѿ вся́кихъ врагѡ́въ ѡградѝ, па́стырємъ цр҃кве ст҃ы́я бл҃гопоспѣшѝ, дѣла̀ ру́къ и́хъ испра́ви и ре́вностію ѡ сп҃се́ніи вруче́ннагѡ ѝмъ слове́снагѡ ста́да сердца̀ и́хъ распалѝ, вся̂ же ны̀ въ послуша́ніи сп҃си́тельному бл҃говѣ́стію хрс̑то́ву соблюдѝ и дѣ́ло сп҃се́нія, я́кѡ єди́но на потре́бу, вмѣня́ти помозѝ, да ку́пнѡ съ тобо́ю єди́нѣми усты̀ и єди́нѣмъ се́рдцемъ всѝ на вся́къ де́нь и ча́съ пое́мъ и сла́вимъ сп҃са хрс̑та̀ со ѻц҃е́мъ и ст҃ы́мъ дх҃омъ во вѣ́ки вѣкѡ́въ